**APSTIPRINĀTS**

Daugavpils pilsētas domes

Sporta un jaunatnes departamenta

Jaunatnes nodaļas vadītāja

Gunita Vanaga

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 2016.gada 26. Septembrī

**JAUNIEŠU MĀKSLAS IZSTĀDES „PIEMINEKLIS TAGADNEI”**

**NOLIKUMS**

Šogad UNESCO nedēļā no 10. līdz 16. oktobrim tiks atzīmēta 25. gadadiena kopš Latvija pievienojās Apvienoto Nāciju Izglītības, zinātnes un kultūras organizācijai (UNESCO).

1991. gada 14. oktobrī oficiālā valsts uzņemšanas ceremonijā UNESCO galvenajā mītnē Parīzē tika ienests Latvijas karogs. Latvijas pievienošanās šai organizācijai bija nozīmīgs solis valsts tēla veidošanā un visai pasaulei apliecināja stingru apņemšanos turpmāk darboties miera kultūras un starpkultūru dialoga sekmēšanā, nabadzības mazināšanā un ilgtspējīgas attīstības veicināšanā ar izglītības, zinātnes, kultūras un komunikācijas un informācijas palīdzību.

Viens no UNESCO darbības uzdevumiem Latvijā ir izcelt vērtības, kas stiprina valstiskumu un piederību, un rast jaunus veidus, kā par tām stāstīt sabiedrībai. Tādēļ UNESCO LNK svētku nedēļā aicina cildināt vērtības, kas vieno tautu, stiprina piederību, raksturo tradīcijas, vēsturi, valsts un sabiedrības attīstību, kā arī veido katra tās iedzīvotāja identitāti.

UNESCO nedēļas ietvaros Daugavpils pilsētas domes Sporta un jaunatnes nodaļas Jauniešu nodaļa aicina pilsētas jauniešus dalīties ar savām pārdomām par mūsdienu Daugavpils vērtībām – cilvēkiem, vietām, pasākumiem, tradīcijām, u.c., kas viņus iedvesmo – un iztēloties modernu pieminekli, kas atgādinātu gan vietējiem, gan pilsētas viesiem, ka mums ir ar ko lepoties te un tagad. Savas idejas lūdzam vizualizēt (zīmējumi; instalācijas; roku darinājumi, utt.) un iesniegt kopā ar darba aprakstu Jaunatnes nodaļā. Rezultātā notiks darbu izstāde un labāko darbu autoru apbalvošana. Izstādes laikā tiks organizētas darbnīcas un ierīkotas atpūtas zonas.

***Mērķi un uzdevumi:***

1. Raksturot pilsētu valsts un Eiropas kontekstā, izcelt vērtības un stiprināt jauniešu piederību pilsētai un valstij;
2. Veicināt un atbalstīt jauniešu radošumu un izdomu;
3. Aktualizēt pilsētas kultūrvēsturiskā mantojuma un mūsdienīgu tendenču pastāvēšanu vienuviet.

***Laiks un norises vieta:***

Izstāde notiks 2016.gada 14.oktobrī Jauniešu neformālās izglītības centrā Varšavas ielā 45 plkst.17:00.

***Izstādes dalībnieki:*** Daugavpils pilsētas jaunieši

***Nosacījumi, noformēšana un iesniegšana:***

1. Vizuālajos darbos dalībnieki izsaka savas pārdomas par mūsdienu Daugavpils vērtībām – cilvēkiem, vietām, pasākumiem, tradīcijām, u.c., kas viņus iedvesmo. Šīs pārdomas ir jāvizualizē moderna pieminekļa veidā, kas atgādinātu gan vietējiem, gan pilsētas viesiem, ka mums ir ar ko lepoties te un tagad;
2. Vizuālais darbs ir jāiesniedz zīmējuma, foto, roku darinājuma, instalācijas vai jebkurā citā formā, kas var tikt apskatīta izstādes laikā, izmēra ierobežojumu nav;
3. Darbam ir jāpievieno īss darba apraksts (ne vairāk par 250 vārdiem);
4. **Radošais darbs ar aprakstu un dalībnieka datiem (vārds, uzvārds, vecums)** ir jāiesniedz **Daugavpils pilsētas domes Sporta un jaunatnes departamenta Jaunatnes nodaļā (Saules iela 5) līdz 2016.gada 12.oktobrim**.

***Pasākuma norise:***

1. 2016.gada 14.oktobrī plkst.17:00 visi dalībnieki un interesenti ir gaidīti Jauniešu neformālās izglītības centrā Varšavas ielā 45, kur tiks atzīmēti visi Karjeras nedēļas un UNESCO nedēļas pasākumu dalībnieki;
2. Visiem klātesošajiem būs iespēja novērtēt izstādes dalībnieku darbus, atzīmējot to, kas patika visvairāk;
3. Pasākuma noslēgumā tiks apbalvots vissaistošākā, pēc izstādes apmeklētāju domām, darba autors.

**Papildus informācija:**

 Renāte Koroļkova

 e-pasts: renate.korolkova@daugavpils.lv

telefons: 654 22306